Author: administrator
Last saved by: viktoria.radvanska
Company: Abyss

Predkladacia správa

Návrh na zriadenie Medzirezortnej komisie pre koordináciu spolupráce v oblasti boja proti falšovaniu a autorskému pirátstvu sa predkladá ako iniciatívny materiál. Návrh vychádza z nevyhnutnosti systémového prístupu k riešeniu problematiky účinného zvyšovania úrovne ochrany a dodržiavania práv duševného vlastníctva v Slovenskej republike, keď kompetencie v tejto oblasti sú, v zmysle všeobecne záväzných právnych predpisov, na viacerých ústredných orgánoch štátnej správy.
S cieľom zjednotenia prístupu a riešenia vyššie uvedenej problematiky, predsedníčka Úradu priemyselného vlastníctva Slovenskej republiky navrhuje zriadiť Medzirezortnú komisiu pre koordináciu spolupráce v oblasti boja proti falšovaniu a autorskému pirátstvu (ďalej len „komisia“), zloženú zo zástupcov Ministerstva financií Slovenskej republiky, Ministerstva hospodárstva Slovenskej republiky, Ministerstva kultúry Slovenskej republiky, Ministerstva pôdohospodárstva a rozvoja vidieka Slovenskej republiky, Ministerstva spravodlivosti Slovenskej republiky, Ministerstva vnútra Slovenskej republiky, Ministerstva zdravotníctva Slovenskej republiky, Ministerstva zahraničných vecí Slovenskej republiky, Úradu priemyselného vlastníctva Slovenskej republiky, Colného riaditeľstva Slovenskej republiky, Generálnej prokuratúry Slovenskej republiky a Slovenskej obchodnej inšpekcie, teda tých inštitúcií, ktorých sa problematika falšovania alebo autorského pirátstva týka. 
Komisia bude koordinačný a odborný orgán zriadený na účely medzirezortnej koordinácie uplatňovania opatrení na celoštátnej úrovni zameraných na znižovanie miery porušovania práv duševného vlastníctva. Základným cieľom činnosti komisie je prispievať k zvyšovaniu úrovne ochrany a dodržiavania práv duševného vlastníctva v Slovenskej republike. Komisia bude pôsobiť aj ako národný kontaktný bod pre Európske stredisko pre sledovanie falšovania a autorského pirátstva, zriadené pri Európskej komisii, koordinujúci inštitucionálnu spoluprácu a implementáciu opatrení prijatých európskym strediskom.
Návrh na zriadenie Medzirezortnej komisie pre koordináciu spolupráce v oblasti boja proti falšovaniu a autorskému pirátstvu bol po predbežnom pripomienkovom konaní predložený na medzirezortné pripomienkové konanie s rozporom. K návrhu bolo v rámci medzirezortného pripomienkového konania uplatnených 38 pripomienok, z toho 2 zásadné Ministerstvom financií Slovenskej republiky.  
Po úprave doložky vybraných vplyvov podľa zásadných pripomienok, Ministerstvo financií Slovenskej republiky listom č. MF/11872/2011-411 zo dňa 10. 03. 2011 oznámilo, že nemá pripomienky k upravenej doložke vybraných vplyvov a berie na vedomie, že výdavky na financovanie činnosti komisie budú zabezpečené v rámci schváleného limitu výdavkov kapitoly Úradu priemyselného vlastníctva Slovenskej republiky na roky 2011 až 2013.
Materiál sa predkladá bez rozporov.